Døgnfluemygg

Deuterophlebiidae er en liten familie av merkelig utseende mygg som finnes i Øst-Asia og Nord-Amerika. De har larver som lever i rennende vann og er nærmest i slekt med nettvingemygg.


== Utseende ==
Deuterophlebiidene har trolig det mest særpregede utseende av alle myggfamiliene, men kan ved første øyekast minne om døgnfluer. Brystet er kraftig og bredt, bakkroppen er mer eller mindre kjegleformet. Beina er lange og tynne. Vingene er store, men spinkle og skjøre, med mange, men svake årer og tre buede tverr-linjer.
Hodet er lite og flatt, og er usynlig ovenfra da det blir dekket av det kraftige (oppsvulmet) brystpartiet. Fasettøynene er små og runde, punktøyne (ocelli) mangler. Antennene består av seks ledd. Hos hannene er det ytterste leddet ekstremt forlenget, opptil fire ganger så langt som kroppen. Hunnens antenner er ganske korte. Munndelene er sterkt redusert.
Larvene er flattrykte, med tydelig avsatt hode med lange, gaffeldelte antenner, tre avsatte bryst-segmenter (thorax) og åtte bakkropps-segmenter (abdomen). Alle segmentene har lange vorteføtter på sidene. Vorteføttene ender i en krans av torner. Puppene er flate og bredt ovale, med et sett trådformede gjeller på hver side av brystet.


== Levevis ==
Deuterophlebiidene er sjeldne insekter og relativt lite er kjent om deres biologi. Alle artene ser ut til å utvikle seg i små bekker, særlig i fjellstrøk, men noen finnes også i halvørkener. De kan klare seg i bekker som bunnfryser om vinteren, eller tørker ut om sommeren – trolig overlever myggene slike perioder i eggstadiet. Larvene trenger forholdsvis raskt rennende vann. De ser ikke ut til å tåle vanntemperaturen over 20 °C.
Utviklingen går gjennom fire larvestadier, og de voksne myggene klekkes om morgenen. Svermingen varer ganske kort tid, typisk mindre enn to timer. Paringen skjer trolig i luften, og hunnene legger 100-150 egg etterpå. Disse myggene lever kort tid som voksne, trolig bare ca. 2 timer for hannene og et døgn for hunnene.


== Systematisk inndeling ==

orden Tovinger, Diptera
underorden Mygg, Nematocera
overfamilie Blephariceroidea
familie Deuterophlebiidae
slekten Deuterophlebia Edwards, 1922
Deuterophlebia bicarinata Courtney  – Korea
Deuterophlebia blepharis Courtney  – Himalaya
Deuterophlebia brachyrhina Courtney  – Himalaya
Deuterophlebia coloradensis Pennak, 1945  – Colorado, USA
Deuterophlebia inyoensis Kennedy, 1960  – California, USA
Deuterophlebia mirabilis Edwards, 1922  – Kashmir
Deuterophlebia nielsoni Kennedy, 1958  – California, USA
Deuterophlebia nipponica Kitakami, 1938  – Japan
Deuterophlebia oporina Courtney  – Himalaya
Deuterophlebia personata Courtney, 1990  – Vestlige Nord-Amerika
Deuterophlebia sajanica Jedlicka og Halgos, 1985  – Mongolia
Deuterophlebia shasta Wirth, 1951  – California, USA
Deuterophlebia tyosenensis Kitakami, 1938  – Korea
Deuterophlebia vernalis Courtney, 1990  – Vestlige Nord-AmerikaDet finnes dessuten et litt usikkert funn fra Chile.


== Kilder ==
Jedlicka, L. og Courtney, G.W. 1997. Family Deuterophlebiidae. Side 13-19 i: Papp, L. og Darvas, B. (red.): Contributions to a Manual of Palaearctic Diptera. Volume 2. Science Herald, Budapest.


== Eksterne lenker ==
(en) Døgnfluemygg i Encyclopedia of Life 
(en) Døgnfluemygg i Global Biodiversity Information Facility 
(en) Døgnfluemygg hos ITIS 
(en) Døgnfluemygg hos NCBI 
(en) Kategori:Deuterophlebia – bilder, video eller lyd på Wikimedia Commons 
Deuterophlebia – detaljert informasjon på Wikispecies 
Norsk Entomologisk forening – for deg som vil lære mer om insekter.